Eskom ondersoek chirurg se dood weens kragdrade | Netwerk24
Eskom ondersoek chirurg se dood weens kragdrade
Deur Marelize Barnard 02 Januarie 2017 16:01
Dr. Oliver Raynham (47).
Eskom ondersoek die omstandighede waarin dr. Oliver Raynham (47) van Kaapstad Donderdag dood is, nadat die mas van die seilboot waarop hy was, aan oorhoofse kragdrade oor die Kleinrivier in Stanford geraak en hy doodgeskok is.
Raynham het glo aan die seilboot, 'n Hobie 16-katamaran, se mas vasgehou toe dit aan 'n kragdraad wat oor die rivier gespan is, geraak het.
Joylene Henn, Wes-Kaapse woordvoerder van Eskom, sê die kragdraad is 'n oorhoofse kraglyn van 11 kV (11 000 Volt) van Eskom, bekend as die Stanford Plase 2-kraglyn. Dit is oor die Kleinrivier gespan.
Die oomblik toe die mas van die Hobie 16 met die kragdraad kontak gemaak het, het dit 'n kortsluiting veroorsaak, sê Henn.
Oliver het diens gedoen by 'n jaarlikse Padvinders-jeugkamp wat op Hermanus gehou is, en het die kinders vergesel op die katamaran.
Henn sê Eskom het dadelik 'n kraglyn-operateur na die toneel gestuur. Met Eskom se aankoms was die nooddienste en die polisie reeds op die toneel.
"Eskom het reeds begin om inligting oor hierdie baie ongelukkige en hartseer ongeluk in te samel en 'n formele ondersoek word op 9 Januarie gehou," sê Henn.
Intussen stroom boodskappe van medelye vir die gesin van Raynham, 'n oor-neus-en-keelspesialis, in.
Raynham se pa, dr. William Raynham (86), 'n afgetrede chirurg, het Maandag gesê Raynham se vrou, Maria, en kinders, Josh, Tom, Peter en Sophia, asook die res van die familie is verpletter.
Raynham was 'n welbekende en gerespekteerde chirurg verbonde aan die Universiteit van Kaapstad (UK) se private akademiese hospitaal, asook die Life Vincent Pallotti-hospitaal en Rooi Kruis-hospitaal.
Hy het ook spreekkamers by die nuwe Christiaan Barnard-gedenkhospitaal in die middestad, wat hy nog aan sy pa wou gaan wys, het Raynham sr. gesê.
"Hy wou dat jong mense die avontuur van die natuur ervaar en hulle help om hul lewens te verryk," het Raynham gesê.
Gazelee Alexander, 'n leser, het in kommentaar op die berig van Raynham se dood gesê Raynham het haar seun op 20 Desember behandel.
"Wat 'n lieflike man . . . Sy reputasie as 'n wonderlike dokter en dat hy uiters goed is met kinders, het hom vooruitgegaan. God neem altyd sy beste soldate eerste," het Alexander gesê.
Raynham word Donderdag om 15:00 vanuit die Jubilee-gemeenskapskerk in Nelsonstraat in Observatory begrawe.
Die 11 000 volt-kraglyn oor die Kleinrivier buite Stanford op die plek waar dr. Oliver Raynham (47) Donderdag in 'n ongeluk dood is. Foto: Jaco Marais